Pesara guru maut, tertembak diri sendiri
VALENTINE
NGUMBANG SRI AMAN: Seorang pesara guru maut disyaki tertembak
senapang patah sendiri ketika pergi memburu di dalam hutan berdekatan kawasan
Rumah Panjang Empadi, Batu Lintang di sini, Ahad lepas. Ketua Polis Daerah Sri Aman, DSP Bingkok John berkata, kejadian
tersebut disedari oleh penduduk kampung setelah mangsa dilaporkan tidak pulang
ke rumah panjang pada Isnin lalu sejak dia keluar memburu di hutan berkenaan. “Sekitar 4.00 petang pada Ahad lepas, mangsa iaitu
Uke Manggi, 62, memberitahu isterinya, Lina Siban bahawa dia mahu pergi
memeriksa jerat di kawasan hutan berhampiran secara seorang diri. “Bagaimanapun, apabila mangsa langsung tidak pulang
ke rumah panjang menjelang 8.00 pagi pada keesokan harinya (Isnin), si isteri
segera memohon bantuan daripada penduduk kampung untuk mencari suaminya di
sekitar hutan berkenaan,” kata beliau. Seramai 20 penduduk kampung kata Bingkok melakukan
operasi mencari mangsa sebelum mayat pesara guru berkenaan ditemui sekitar 3.00
petang. Sebaik sahaja penemuan mayat mangsa dilakukan, penduduk
kampung katanya segera melaporkan perkara ini dengan menghubungi pihak Balai Polis
Batu Lintang, Undop pada 3.50 petang. “Pihak polis ketika tiba di lokasi kejadian
berkenaan mendapati bahawa mayat mangsa berada dalam keadaan terlentang bersama
dengan selaras senapang patah yang masih tertindih pada bahagian belakang
badannya. “Pemeriksaan lanjut bersama kakitangan perubatan di situ
juga mendapati mangsa mengalami kecederaan luka hancur dan patah di seluruh
tangan kanan dengan tempoh kematiannya dianggarkan kurang daripada 24
jam,” kata Bingkok. Pihak polis kata beliau percaya bahawa mangsa terjatuh
ketika menyandang senapang patah berkenaan hingga menyebabkan senjata api
berisi peluru Buckshot 12 butir itu terhentak lalu meletup. “Pihak perubatan percaya mangsa kehilangan banyak
darah disebabkan oleh kecederaan akibat tembakan senapang patah berkenaan
sehingga maut di tempat kejadian,” kata beliau. Siasatan lanjut pihak polis kata Bingkok juga menemui
satu beg galas dipercayai milik mangsa yang tergantung di bahagian tengah pokok
setinggi tiga meter berhampiran lokasi kejadian itu. “Pihak kami menemui lima biji peluru jenis Buckshot
yang masih belum diguna dalam beg galas berkenaan dengan tiada sebarang kesan
tembakan dijumpai di bahagian pokok berkenaan,” katanya. Bagaimanapun, pihak polis tidak menjumpai senjata dan
peralatan lain di lokasi kejadian tersebut dengan mayat mangsa terus dihantar
ke rumah mayat Hospital Bahagian Sri Aman bagi tujuan tindakan lanjut. “Kejadian ini diklafisikasikan sebagai kes mati
mengejut (SDR),” kata beliau sambil menambah lokasi kejadian terletak
kira-kira 10 kilometer atau 45 minit waktu berjalan kaki dari jalan raya
berhampiran. 
See author's posts
